Simona Halep a abandonat în setul 2 al meciului cu McCartney Kessler de la Trofeul Clarins, din cauza unor dureri la genunchiul stâng. La momentul respectiv, ea a explicat că era prea riscant să continue.
Simona Halep are parte de noi probleme
Fostul număr unu mondial s-a retras cu scorul de 7-5, 2-3.
„Aceeași durere de genunchi ca în Miami, prea riscant să continui”, a spus Halep, conform publicației L’Équipe.
Ea s-a referit la momentul în care a avut parte de mai multe probleme în turneul de la Miami. Sportiva a jucat atunci în ziua de 20 martie, la două săptămâni după ce TAS i-a redus suspendarea de dopaj de la 4 ani la 9 luni.
La revenirea în circuitul WTA, fostul număr mondial a pierdut în primul tur contra jucătoarei Paula Badosa, scor 6-1, 4-6, 3-6.
Un medic specialist a explicat în ce situație se află sportiva
Dan Anghelescu, membru în Comisia medicală a Comitetului Olimpic și Sportiv Român (COSR), a explicat în ce situație se află sportiva. Medicul sportiv specialist în ortopedie-traumatologie a subliniat că, în anumite cazuri, complicațiile pot pune capăt carierei.
Mai mult, astfel de dureri sunt normale în cazul sportivilor de performanță trecuți de 30 de ani.
„Problemele la genunchi pot afecta finalul carierei unui sportiv de performanță trecut de 30 de ani. Au mai fost și alți tenismeni care și-au încheiat cariera din cauza problemelor la genunchi. Depinde însă ce problemă are Simona Halep la genunchi”, a explicat medicul sportiv pentru Fanatik.
De asemenea, el a oferit și un diagnostic. Potrivit specialistului, ar putea fi vorba despre uzură de cartilaj.
De obicei, sportivii trecuți de o anumită vârstă acuză dureri la cartilaje, spune el.
„E posibil să fie o uzură de cartilaj. De obicei, sportivii trecuți de o anumită vârstă acuză dureri la cartilaje. Faptul că o lasă să joace începutul meciului și apoi după o perioadă o scoate din joc, probabil că este o afectare a cartilajului. E firesc la un sportiv de performanță. Sunt multe cauze însă care pot provoca aceste dureri la genunchi”, a mai spus el.
Sportiva trebuie să facă un RMN la genunchi
Specialistul a explicat că sportiva trebuie să facă un RMN la genunchi, pentru a afla cauzele durerilor. Ulterior, trebuie urmat un tratament și fizioterapie. În anumite cazuri, se fac și injecții cu plasmă în genunchi.
Potrivit specialistului, sunt tot fel de soluții medicale moderne, deoarece tot timpul „se dorește ca intervenția chirurgicală să fie ultima soluție”.
„Poate să fie efectiv o cauză organică, ceva în genul unei dureri care o necăjește, poate să acuze o durere care să o scoată din joc, dar care altă dată poate n-ar fi băgat-o în seamă. Clar este o uzură de cartilaj. În primul rând, trebuie să facă un RMN la genunchi, pentru a afla cauzele durerilor. În funcție de rezultat staff-ul medical va decide ce e de făcut.
Apoi trebuie început un tratament, fizioterapie, sau se mai fac și injecții cu plasmă în genunchi. Sunt tot fel de soluții medicale moderne. Tot timpul se dorește ca intervenția chirurgicală să fie ultima soluție”, a completat medicul.